فوریه‌نین 6-دا قهرمان ماراش-دا باش وئرن و "عصرین فلاکتی" اولا‌راق خاراکتریزه ائدیلن 7،7 و 7،6 شدتینده زلز‌له‌لرین قوربان‌لاری اوچون روسیادا توپ‌لانان یاردیم ماتئریال‌لاری‌نین 200 تونا چاتدیغی بیلدیریلیب.
تورکیه-نین مسکوا‌داکی سفیرلیگیندن وئریلن آچیقلامادا روسیادا توپ‌لانان عمومی یاردیم ماتئریا‌لی‌نین 200 تونا چاتدیغی قئید ائدیله‌رک، "یاردیم ائدن‌لره، یاردیمین باغلانماسینا و هاوا لیمانینا چاتدیریلماسینا کؤمک ائدن‌لره و تورک هاوا یول‌لاری چالیشانلارینا فداکار امیینه گؤره تشککور ائدیریک" دئییلیب.
امریکانین خاریجی ایشلر ناظیری آنتونی بلینکن زلز‌له‌لردن سونرا طبیعی فلاکت‌دن ضررچکن تورکیه و سوریه-ده اینسانی یاردیمین 185 میلیون دو‌لارا یوکسلدیلدیگینی آچیقلاییب.
آنتونی بلینکن توییتر صحیفه‌سیندن ائتدیگی پای‌لاشیمدا ایندییه قدر ائدیلن 85 میلیون دو‌لارلیق یاردیم‌دان علاوه اولا‌راق داها 100 میلیون دو‌لار اینسانی یاردیم ائدیله‌جگینی آچیقلاییب.
بلینکن "امریکا تورکیه و سوریه خالقی‌نین یانیندا اولماغا داوام ائده‌جک" ایفاده‌سینی ایشله‌دیب.
بوسنیا و هرزگوینا-داکی کاتولیک ایجماسی قهرمان ماراش مرکزلی زلز‌له‌لرین تأثیر ائتدیگی تورکیه و سوریه-ده طبیعی فلاکت‌دن ضررچکن‌لر اوچون یاردیم توپلاییب.
کاتولیک ایجماسی اؤلکه داخیلینده تشکیل ائدیلن بازار گونو عبادت مراسیمینده ایجما عضو‌لرینی تورکیه و سوریه-ده فلاکت قوربان‌لارینا کؤمک ائتمه‌یه چاغیرارکن، پایتاخت سارایئوداکی "عیسی‌نین قلبی کاتدرا‌لی"ندا یاردیم قوتولاری آچیلیب.
کاتولیک ایجماسی‌نین آچیقلاماسیندا "زلز‌له‌دن هر هانسی شکیلده ضررچکن‌لره معنوی دستکیمیزی ایفاده ائتمک ایستییریک و زلز‌له‌ده حیاتینی ایتیرن‌لرین روحونا الله‌دان رحمت دیلییریک. تورکیه و سوریه خالقی اوچون توپ‌لانان یاردیم‌لاردا ایشتیراک ائدیلمه‌سینی تامین ائدیریک" دئییلیب.
صربیستان دا قهرمان ماراش مرکزلی زلز‌له‌لردن ضررچکن‌لره یاردیم گؤندریب.
صربیستان حکومتی‌نین حاضیرلادیغی یاردیم باغلاما‌لاری تورک هاوا یول‌لاری‌نین یوک طیاره‌سی ایله تورکیه-یه گؤندریلیب.
29  قیش چادیری، 500 پتو، قازلا ایسیدیلن 2 بؤیوک قیزدیریجی، 50 سیار توالت، 1 ژنراتور، 150 عدد 5 نفرلیک مطبخ دستی و 500 پلاستیک دولچادان عبارت یاردیم باغلاما‌لاری غازی آنتپه  گؤندریلیب.
ناتو قهرمان ماراش-‌داکی زلز‌له‌لردن سونرا تورکیه-یه گؤندریله‌جک 1000-دن چوخ کانتینردن ایلک 600-نو داشییان گمی‌نین ایتالیا‌دان آیریلدیغینی آچیقلاییب. یاردیم زلز‌له‌لردن ضررچکمیش ان آزی 4000 اینسانی موقتی سیغینا‌جاقلا تامین ائتمگی هدفلییر.
بیرلشمیش عرب امیرلیک‌لری تورکیه  و سوریه-ده زلز‌له قوربان‌لاری اوچون توپ‌لانان یاردیمی داشییان طیاره‌لرین سایی‌نین 118-ا چاتدیغینی آچیقلاییب.
بیرلشمیش عرب امیرلیک‌لری خبر آژانسی  "WAM" قئید ائدیب کی، 42-سی تورکیه-یه، 76-سی ایسه سوریه-ده عمومی‌لیکده 118 طیاره ایله 3375 تون ارزاق، طبی لوازیمات و چادیرلار چاتدیریلیب.
اوگاندا-لی مسلمان طلبه‌لر قهرمان ماراش-دا زلز‌له‌دن ضررچکن‌لر اوچون 10 مین دو‌لار یاردیم ائدیب.
امریکا-دا یاشایان پاکیستان‌لی حکیم‌لر ایسه زلز‌له‌لره گؤره تورکیه-یه 365 مین دو‌لاردان چوخ یاردیم ائدیب.
